Mercedes-Benz slagter en af sine mest populære elbiler

Mercedes-Benz overrasker elbilmarkedet: Efter bare fire år på vejene bliver den populære EQB sløjfet. Dermed ryger en af deres mest solgte elbiler i Danmark – med omkring 8.000 eksemplarer på vejene – direkte i graven. Faktisk er EQB’en den femtebedst sælgende Mercedes herhjemme på tværs af drivlinjer.

EQB har især været et hit blandt familier, fordi den kunne leveres med syv sæder og tilbød masser af komfort og praktisk anvendelighed. Men selv om danskerne har taget den til sig, har bilen længe haft akilleshæle: begrænset rækkevidde, middelmådige ladehastigheder og trang tredje sæderække. Nu vurderer Mercedes, at modellen er løbet tør for fremtid.

Produktionen er allerede stoppet, og fremover er det kun lagerbiler, der kan købes. Når de er væk, er EQB historie. Den fik fire år på markedet.

Afløser på vej i 2026

Mercedes skrotter dog ikke ideen om en elektrisk familiebil i den størrelse. I starten af 2026 kommer arvtageren: en ny GLB “with EQ technology”, bygget på den spritnye MMA-platform. Den er udviklet til næste generation af elbiler og byder blandt andet på 800-volt-teknologi, hurtigere opladning og bedre effektivitet. Det er samme platform, som allerede bruges i den elektriske CLA.

For forbrugerne betyder det et farvel til en velkendt, populær model – men også et løfte om en langt mere moderne efterfølger.

Kun en enkelt elektrisk Mercedes-Benz har solgt bedre end EQB herhjemme, nemlig EQA. Den kører der lidt over 12.000 af rundt på på vejene.

# | Model | Bestand
1 | C-Klasse | 25.374
2 | E-Klasse | 17.537
3 | EQA | 12.323
4 | A-Klasse | 12.046
5 | EQB | 8.028

Tal pr 31/8-2025 (kilde: Bilstatistik.dk),.

Tidligere har britiske Autocar fortalt, at også Mercedes-modellerne EQE SUV og EQE Sedan pilles af markedet.

Mercedes-Benz slagter en af sine mest populære elbiler